Koster-skietery: Tiener dalk nie vervolgUzelda Slatter. Foto: Via Facebook Die tiener van Koster in Noordwes wat in Februarie glo ŉ man uit noodweer doodgeskiet het nadat dié ŉ familielid noodlottig gewond het, gaan dalk nie strafregtelik vervolg word nie. Kapt. Elsabé Augoustides, polisiewoordvoerder, het Woensdag aan Maroela Media gesê die polisie is nog besig met die moordondersoeke. “Die ondersoekbeamptes wag nog vir sekere getuies en bewyse van die eenheid vir forensiese ondersoeke. Sodra alles ontvang en die dossier volledig is, sal dit aan die direkteur van openbare vervolging gestuur word om te besluit of strafregtelike stappe gedoen gaan word of nie,” het Augoustides gesê. Maroela Media was vroeër eerste met die nuus toe Uzelda Slatter (23) op 26 Februarie om 02:00 deur Jan Koster (30) in haar huis op Koster geskiet is. Die twee was voorheen in ŉ verhouding en het saam ŉ tweejarige dogtertjie. Sers. Kelebogile Moleko, provinsiale polisiewoordvoerder van Noordwes, het destyds aan Maroela Media gesê Koster het na bewering by Slatter se huis opgedaag en haar ná ŉ rusie met ŉ vuurwapen in die kop geskiet. Die tiener was tydens die voorval in die huis en kon daarin slaag om die vuurwapen by Koster af te neem, waarna die tiener glo vir Koster in die kop geskiet het. Slatter en Koster is op die toneel dood verklaar. Die destydse ondersoek dui daarop dat die seun uit noodweer opgetree het aangesien Koster glo gedreig het om hom en die dogtertjie te skiet. Die tiener sal moontlik om dié rede nie vervolg word nie. Die tiener, wie se identiteit beskerm moet word, is nie ná die voorval in hegtenis geneem nie en moes behandeling vir skok en trauma by ŉ plaaslike hospitaal ontvang. Die polisie ondersoek twee sake van moord, een teen Koster en een teen die tiener. Jan Koster en Uzelda Slater. Foto: Via Facebook